PMIndiaData/PMIndiaSum huggingface dataset:
ପ୍ରଧାନମନ୍ତ୍ରୀ ରାଷ୍ଟ୍ରକୁ ଉତ୍ସର୍ଗ କଲେ ଜାତୀୟ ପୁଲିସ ସ୍ମାରକ: ସୁବାସ ଚନ୍ଦ୍ର ବୋଷଙ୍କ ନାମରେ ପୁରସ୍କାର ଘୋଷଣା

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି ପୁଲିସ ସ୍ମୃତି ଦିବସ ଅବସରରେ ଜାତୀୟ ପୁଲିସ ସ୍ମାରକକୁ ଦେଶ ଉଦ୍ଦେଶ୍ୟରେ ଉତ୍ସର୍ଗ କରିଛନ୍ତି । ବିପର୍ଯ୍ୟୟ ପ୍ରଶମନ କାର୍ଯ୍ୟଧାରାରେ ସଂପୃକ୍ତ ପୁଲିସ ଏବଂ ସଂସଦ ସୁରକ୍ଷା ବାହିନୀଙ୍କୁ ସମ୍ମାନିତ କରିବା ପାଇଁ ପ୍ରଧାନମନ୍ତ୍ରୀ ନେତାଜୀ ସୁବାସ ଚନ୍ଦ୍ର ବୋଷଙ୍କ ନାମରେ ଏକ ପୁରସ୍କାର ଘୋଷଣା କରିଛନ୍ତି । ବିପତ୍ତି ସମୟରେ ଜନସାଧାରଣଙ୍କ ଜୀବନ ବଂଚାଇବା ଲାଗି ଅଦମ୍ୟ ସାହାସିକତା ପ୍ରଦର୍ଶନର ସ୍ୱୀକୃତି ସ୍ୱରୂପ ଏହି ପୁରସ୍କାର ପ୍ରତିବର୍ଷ ପ୍ରଦାନ କରାଯିବ । ଶହୀଦମାନଙ୍କୁ ସମ୍ମାନ ପ୍ରଦର୍ଶନ ସ୍ୱରୂପ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଜାତୀୟ ପୁଲିସ ସ୍ମାରକୀରେ ପୁଷ୍ପମାଲ୍ୟ ଅର୍ପଣ ପୂର୍ବକ ଶ୍ରଦ୍ଧାଞ୍ଜଳି ଅର୍ପଣ କରିଥିଲେ । ହଟସ୍ପ୍ରିଙ୍ଗ ଘଟଣାରେ ରକ୍ଷା ପାଇଯାଇଥିବା 3 ଜଣ ସଦସ୍ୟଙ୍କୁ ସେ ସମ୍ମାନିତ କରିଥିଲେ । ସେ ମଧ୍ୟ ଜାତୀୟ ପୁଲିସ ସ୍ମାରକୀ ସଂଗ୍ରହାଳୟର ଉଦଘାଟନ କରିବା ସହ ପରିଦର୍ଶକ ପୁସ୍ତିକାରେ ସ୍ୱାକ୍ଷର କରିଥିଲେ । ଏହି ଅବସରରେ ବକ୍ତବ୍ୟ ରଖି ପ୍ରଧାନମନ୍ତ୍ରୀ ଦେଶ ପାଇଁ ଜୀବନ ଉତ୍ସର୍ଗ କରିଥିବା ପୁଲିସମାନଙ୍କର ସାହସ ଏବଂ ତ୍ୟାଗକୁ ସାଲ୍ୟୁଟ କରିଥିଲେ । ଲଦାଖର ହଟ ସ୍ପ୍ରିଙ୍ଗଠାରେ ବୀରତାର ସହ ଲଢ଼େଇ କରିଥିବା ସାହାସୀ ପୁଲିସମାନଙ୍କର ତ୍ୟାଗକୁ ସ୍ମରଣ କରିବା ସହ ସେ ସେମାନଙ୍କର ପରିବାର ଏବଂ ସମ୍ପର୍କୀୟଙ୍କୁ ସମ୍ମାନିତ କରିଥିଲେ । ଜାତୀୟ ପୁଲିସ ସ୍ମାରକକୁ ଉତ୍ସର୍ଗ କରିବା ଅବସରରେ ଖୁସି ବ୍ୟକ୍ତ କରି ପ୍ରଧାନମନ୍ତ୍ରୀ କହିଲେ ଯେ ଏହି ସ୍ମାରକର କେନ୍ଦ୍ରୀୟ ମୂର୍ତ୍ତିକଳା ପୁଲିସ ବାହିନୀର ସାମର୍ଥ୍ୟ, ସାହସ ଏବଂ ସେବା ମନୋଭାବକୁ ସୂଚାଇଥାଏ । ସେ ପୁନଶ୍ଚ କହିଲେ ଯେ ଜାତୀୟ ପୁଲିସ ସ୍ମାରକର ଉଦ୍ଦେଶ୍ୟ ହେଉଛି ଏହା ନାଗରିକମାନଙ୍କୁ ପୁଲିସ ଏବଂ ଅର୍ଦ୍ଧସାମରିକ ବାହିନୀର ସାହାସିକତା ସମ୍ବନ୍ଧରେ ଅନୁପ୍ରାଣିତ ତଥା ଶିକ୍ଷିତ କରିବା । ସେ କହିଲେ ଯେ ସମ୍ପ୍ରତି ଦେଶ ଉପଭୋଗ କରୁଥିବା ଶାନ୍ତି, ସୁରକ୍ଷା ତଥା ସମୃଦ୍ଧି ପୁଲିସ, ଅର୍ଦ୍ଧସାମରିକ ବାହିନୀ, ସଂସଦ ସୁରକ୍ଷା ବଳ ତଥା ସଶସ୍ତ୍ର ବାହିନୀଙ୍କ ତ୍ୟାଗ ତଥା ନିୟମିତ ପ୍ରୟାସ ଯୋଗୁ ସମ୍ଭବ ହୋଇପାରିଛି । ପ୍ରଧାନମନ୍ତ୍ରୀ ମଧ୍ୟ ଜାତୀୟ ବିପର୍ଯ୍ୟୟ ପ୍ରଶମନ ବାହିନୀ ଏବଂ ରାଜ୍ୟ ବିପର୍ଯ୍ୟୟ ପ୍ରଶମନ ବାହିନୀର ଯୋଗଦାନ ଓ ତ୍ୟାଗ ସମ୍ବନ୍ଧରେ ସ୍ମରଣ କରିଥିଲେ । ଜାତୀୟ ପୁଲିସ ସ୍ମାରକ ସମ୍ବନ୍ଧରେ ପ୍ରକାଶ କରି ପ୍ରଧାନମନ୍ତ୍ରୀ କହିଲେ ଯେ ଏହି ସ୍ମାରକକୁ ଏନଡିଏ ସରକାର ଗୁରୁତ୍ୱ ପ୍ରଦାନ କରିଥିଲେ ଏବଂ ଏହା ନିର୍ଦ୍ଧାରିତ ସମୟ ମଧ୍ୟରେ ଶେଷ ହୋଇଛି । ସେ କହିଲେ ଯେ ଯେଉଁ ବ୍ୟକ୍ତିମାନେ ଦେଶ ଗଠନରେ ଗୁରୁତ୍ୱପୂର୍ଣ୍ଣ ଭୂମିକା ଗ୍ରହଣ କରିଛନ୍ତି ସେମାନଙ୍କୁ ସର୍ବୋଚ୍ଚ ସମ୍ମାନ ପ୍ରଦର୍ଶନ କରିବା ନେଇ ସରକାରଙ୍କ ଅନ୍ତର୍ଦୃଷ୍ଟିକୁ ଏହି ସ୍ମାରକ ସୂଚାଇଥାଏ । ପ୍ରାଦ୍ୟୋଗିକୀର ଭୂମିକାକୁ ଗୁରୁତ୍ୱାରୋପ କରି ପୁଲିସମାନେ ସେମାନଙ୍କ ଦୈନଦିନ କର୍ତ୍ତବ୍ୟ ନିର୍ବାହ କରିବାରେ ପ୍ରାଦ୍ୟୋଗିକୀ ଏବଂ ନବାଚାର ଗ୍ରହଣ କରିବା ପାଇଁ ପ୍ରଧାନମନ୍ତ୍ରୀ ପୁଲିସ ବାହିନୀକୁ ଅନୁପ୍ରେରିତ କରିଥିଲେ । ଏ ପ୍ରସଙ୍ଗରେ ପ୍ରଧାନମନ୍ତ୍ରୀ ପୁଲିସ ବାହିନୀ ଯୋଜନା (ଏମପିଏଫ)ର ଆଧୁନିକୀକରଣ ସମ୍ବନ୍ଧରେ ପ୍ରକାଶ କରିଥିଲେ, ଯାହାକି ବୈଷୟିକ ଜ୍ଞାନକୌଶଳ, ଅତ୍ୟାଧୁନିକ ଯୋଗାଯୋଗ ପ୍ରକ୍ରିୟା ଏବଂ ଅତ୍ୟାଧୁନିକ ଯନ୍ତ୍ରପାତି ମାଧ୍ୟମରେ ପୁଲିସ ବାହିନୀର ଆଧୁନିକୀକରଣ କରୁଛି । ପ୍ରଧାନମନ୍ତ୍ରୀ କହିଲେ ଯେ ପୁଲିସ ଓ ସମାଜ ମଧ୍ୟରେ ସମ୍ବନ୍ଧକୁ ସୁଦୃଢ଼ କରିବା ପାଇଁ ପୁଲିସ ବାହିନୀର ଏକ ଗୁରୁତ୍ୱପୂର୍ଣ୍ଣ ଭୂମିକା ନିର୍ବାହ କରିବାର ଅଛି । ଏ ସମ୍ବନ୍ଧରେ ପୁଲିସ ଷ୍ଟେସନମାନଙ୍କରେ ନାଗରିକମାନଙ୍କ ପାଇଁ ବନ୍ଧୁତ୍ୱପୂର୍ଣ୍ଣ ପରିବେଶ ସୃଷ୍ଟି କରିବା ପାଇଁ ପ୍ରଧାନମନ୍ତ୍ରୀ ଆହ୍ୱାନ ଦେଇଥିଲେ । ଜାତୀୟ ପୁଲିସ ସ୍ମାରକୀରେ ରହିଛି – ମୂର୍ତ୍ତିକଳା, ଏବଂ କର୍ତ୍ତବ୍ୟ ପାଳନ କରିବା ସମୟରେ ଶହୀଦ ହୋଇଥିବା ପୋଲିସ କର୍ମଚାରୀଙ୍କ ନାମ ଉଲ୍ଲଖିତ ଏକ ସାହାସିକତା ସ୍ତମ୍ଭ ଏବଂ ଦେଶୀୟ ଶୈଳୀରେ ନିର୍ମିତ ଏକ ସଂଗ୍ରହାଳୟ ଯାହାକି ଶହୀଦ ହୋଇଥିବା ପୋଲିସ କର୍ମଚାରୀଙ୍କ ସ୍ମୃତିରେ ଉତ୍ସର୍ଗୀକୃତ ।
ବାରଣାସୀ ଫ୍ଲାଇଓଭର ଦୁର୍ଘଟଣା ଜନିତ ମୃତ୍ୟୁ ଲାଗି ପ୍ରଧାନମନ୍ତ୍ରୀଙ୍କ ଦୁଃଖ ପ୍ରକାଶ

ବାରଣାସୀରେ ଏକ ଅର୍ଦ୍ଧନିର୍ମିତ ଫ୍ଲାଇଓଭର ଭୁଶୁଡିବା ଘଟଣାରେ ଜୀବନହାନୀ ଯୋଗୁଁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଦୁଃଖ ପ୍ରକାଶ କରିଛନ୍ତି । “ବାରଣାସୀରେ ଅର୍ଦ୍ଧନିର୍ମିତ ଫ୍ଲାଇଓଭର ଭୁଶୁଡିବା ଘଟଣାରେ ପ୍ରାଣହାନୀ ଯୋଗୁଁ ମୁଁ ଅତ୍ୟନ୍ତ ମର୍ମାହତ । ଆହତମାନଙ୍କ ଆଶୁ ଆରୋଗ୍ୟ କାମନା କରୁଛି । ସମ୍ପୃକ୍ତ ଅଧିକାରୀମାନଙ୍କ ସହ ଦୁର୍ଘଟଣା ସମ୍ପର୍କରେ କଥାବାର୍ତ୍ତା ହେଲି ଏବଂ ପ୍ରଭାବିତମାନଙ୍କୁ ସମସ୍ତ ଆବଶ୍ୟକ ସହାୟତା ସୁନିଶ୍ଚିତ କରିବା ଲାଗି କହିଛି । ମୁଁ ଉତ୍ତରପ୍ରଦେଶ ମୁଖ୍ୟମନ୍ତ୍ରୀ ଯୋଗୀ ଆଦିତ୍ୟନାଥଙ୍କ ସହ ମଧ୍ୟ ବାରଣାସୀ ଫ୍ଲାଇଓଭର ଭୁଶୁଡିବା ଦୁର୍ଘଟଣା ସମ୍ପର୍କରେ କଥାବାର୍ତ୍ତା ହୋଇଥିଲି । ଉତ୍ତରପ୍ରଦେଶ ସରକାର ପରିସ୍ଥିତି ଉପରେ ତୀକ୍ଷଣ ନଜର ରଖିଛନ୍ତି ଏବଂ ଘଟଣାସ୍ଥଳରେ ରହି ପ୍ରଭାବିତମାନଙ୍କୁ ସହାୟତା ପାଇଁ କାର୍ଯ୍ୟ କରୁଛନ୍ତି”, ବୋଲି ପ୍ରଧାନମନ୍ତ୍ରୀ କହିଛନ୍ତି ।
ମହାରାଷ୍ଟ୍ର ସରକାରରେ ମନ୍ତ୍ରୀ ଭାବେ ଶପଥ ଗ୍ରହଣ କରିଥିବା ସମସ୍ତଙ୍କୁ ଅଭିନନ୍ଦନ ଜଣାଇଛନ୍ତି ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି ମହାରାଷ୍ଟ୍ର ସରକାରରେ ମନ୍ତ୍ରୀ ଭାବେ ଶପଥ ଗ୍ରହଣ କରିଥିବା ସମସ୍ତଙ୍କୁ ଅଭିନନ୍ଦନ ଜଣାଇଛନ୍ତି । ଏକ ଟୁଇଟରେ ପ୍ରଧାନମନ୍ତ୍ରୀ କହିଛନ୍ତି; “ଯେଉଁମାନେ ଆଜି ମହାରାଷ୍ଟ୍ର ସରକାରରେ ମନ୍ତ୍ରୀ ଭାବରେ ଶପଥ ଗ୍ରହଣ କରିଛନ୍ତି ସେମାନଙ୍କୁ ଅଭିନନ୍ଦନ । ଏହି ଦଳ ପ୍ରଶାସନିକ ଅଭିଜ୍ଞତା ଏବଂ ଉତ୍ତମ ଶାସନ ପ୍ରଦାନ କରିବାର ଉତ୍ସାହର ମିଶ୍ରଣ ଅଟେ । ରାଜ୍ୟବାସୀଙ୍କ ସେବା ପାଇଁ ସେମାନଙ୍କୁ ମୋର ଶୁଭେଚ୍ଛା ।”
ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଏବଂ ଯୁକ୍ତରାଷ୍ଟ୍ର ଆମେରିକାର ଉପରାଷ୍ଟ୍ରପତି କମଳା ହ୍ୟାରିସଙ୍କ ମଧ୍ୟରେ ବୈଠକ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଯୁକ୍ତରାଷ୍ଟ୍ର ଆମେରିକା ଗସ୍ତ ଅବସରରେ ୨୩ ସେପ୍ଟେମ୍ବର ୨୦୨୧ରେ ୱାଶିଂଟନ ଡିସି ଠାରେ ଯୁକ୍ତରାଷ୍ଟ୍ର ଆମେରିକାର ଉପରାଷ୍ଟ୍ରପତି ମହାମହିମ କମଳା ହ୍ୟାରିସଙ୍କୁ ସାକ୍ଷାତ କରିଛନ୍ତି। ପ୍ରଥମ ଥର ପାଇଁ ବ୍ୟକ୍ତିଗତ ସାକ୍ଷତ ହୋଇଥିବାରୁ ସେମାନେ ଖୁସି ବ୍ୟକ୍ତ କରିଥିଲେ। ଏଥିପୂର୍ବରୁ ଜୁନ ୨୦୨୧ରେ ଉଭୟଙ୍କ ମଧ୍ୟରେ ହୋଇଥିବା ଟେଲିଫୋନ ବାର୍ତ୍ତାଳାପକୁ ସେମାନେ ସହୃଦୟତାର ସହିତ ସ୍ମରଣ କରିଥିଲେ। ଆଫଗାନିସ୍ତାନ ପ୍ରସଙ୍ଗ ସମେତ ସାମ୍ପ୍ରତିକ ବିଶ୍ୱ ପରିସ୍ଥିତି ସମ୍ପର୍କରେ ସେମାନେ ଆଲୋଚନା କରିଥିଲେ। ଏଥିସହିତ ଏକ ମୁକ୍ତ, ଅବାଧ ଏବଂ ସମାବେଶୀ ଭାରତ-ପ୍ରଶାନ୍ତ ମହାସାଗରୀୟ କ୍ଷେତ୍ର ପାଇଁ ସେମାନଙ୍କର ପ୍ରତିବଦ୍ଧତାକୁ ଦୋହରାଇଥିଲେ। ଦୁଇ ନେତା ନିଜ ନିଜ ଦେଶରେ କୋଭିଡ-୧୯ ପରିସ୍ଥିତି ସମ୍ପର୍କରେ ଆଲୋଚନା କରିଥିଲେ। ଟିକାକରଣ ପ୍ରୟାସକୁ ଗତିଶୀଳ କରିବା ଏବଂ ଜରୁରି ଔଷଧ, ଚିକିତ୍ସାବିଧାନ ଏବଂ ସ୍ୱାସ୍ଥ୍ୟ ସେବା ଉପକରଣ ଯୋଗାଣ ସୁନିଶ୍ଚିତ କରିବା ଜରିଆରେ ମହାମାରୀକୁ ପ୍ରତିହତ କରିବା ନେଇ ସେମାନେ ଆଲୋଚନା କରିଥିଲେ। ଜଳବାୟୁ ପରିବର୍ତ୍ତନ ଉପରେ ସହଭାଗୀ କାର୍ଯ୍ୟାନୁଷ୍ଠାନର ଗୁରୁତ୍ୱକୁ ଉଭୟ ପକ୍ଷ ସ୍ୱୀକାର କରିଥିଲେ। ଅକ୍ଷୟ ଶକ୍ତି ଉପଯୋଗ ବୃଦ୍ଧି ଲାଗି ଭାରତର ପ୍ରୟାସ ଏବଂ ନିକଟରେ ଆରମ୍ଭ କରାଯାଇଥିବା ହାଇଡ୍ରୋଜେନ ମିଶନ୍ ସମ୍ପର୍କରେ ପ୍ରଧାନମନ୍ତ୍ରୀ ସୂଚନା ଦେଇଥିଲେ। ଦୀର୍ଘସ୍ଥାୟୀ ପରିବେଶ ସଂରକ୍ଷଣକୁ ପ୍ରୋତ୍ସାହନ ଲାଗି ଜୀବନଶୈଳୀରେ ପରିବର୍ତ୍ତନ ଆଣିବା ଉପରେ ସେ ଜୋର ଦେଇଥିଲେ। ମହାକାଶ ସହଯୋଗ, ସୂଚନା ପ୍ରଯୁକ୍ତି, ବିଶେଷ କରି ଉଦୀୟମାନ ଏବଂ ଜଟିଳ ପ୍ରଯୁକ୍ତି ସମେତ ସ୍ୱାସ୍ଥ୍ୟ ସେବା କ୍ଷେତ୍ରରେ ସହଯୋଗ ନିମନ୍ତେ ଭବିଷ୍ୟତର ସହଭାଗିତା କ୍ଷେତ୍ରରେ ମଧ୍ୟ ସେମାନେ ଆଲୋଚନା କରିଥିଲେ। ଦୁଇ ଦେଶର ନାଗରିକମାନଙ୍କ ମଧ୍ୟରେ ନିବିଡ଼ ସମ୍ପର୍କ ରହିଥିବା ଉଭୟ ନେତା ସ୍ୱୀକାର କରିଥିଲେ। ଆପୋସ ଲାଭଜନକ ଶିକ୍ଷାଗତ ସମ୍ପର୍କ ଏବଂ ଜ୍ଞାନ, ନବୋନ୍ମେଷ ଏବଂ ପ୍ରତିଭାର ବିନିମୟ ମାଧ୍ୟମରେ ଏହି ସମ୍ପର୍କର ଆଧାର ମଜବୁତ ହୋଇଛି। ଯଥାଶୀଘ୍ର ଭାରତ ଆସିବା ଲାଗି ଉପରାଷ୍ଟ୍ରପତି କମଳା ହ୍ୟାରିସ ଏବଂ ଦ୍ୱିତୀୟ ନାଗରିକ ଡଗ୍ଲାସ ଏମୋଫଙ୍କୁ ପ୍ରଧାନମନ୍ତ୍ରୀ ମୋଦୀ ନିମନ୍ତ୍ରଣ କରିଥିଲେ।
ନବରୋଜ ଅବସରରେ ପ୍ରଧାନମନ୍ତ୍ରୀଙ୍କ ଅଭିନନ୍ଦନ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ନବରୋଜ ଅବସରରେ ଅଭିନନ୍ଦନ ଜଣାଇଛନ୍ତି । “ପାର୍ସି ସମ୍ପ୍ରଦାୟକୁ ନବରୋଜ ମୁବାରକ! ଆଗାମୀ ବର୍ଷ ସୁଖ ଏବଂ ସମ୍ପ୍ରିତିର ଭାବନାକୁ ଆହୁରି ଦୃଢ଼ କରୁ । ମୁଁ ପ୍ରାର୍ଥନା କରୁଛି କି ସମସ୍ତଙ୍କ ସ୍ୱପ୍ନ ଏବଂ ଅଭିଳାଷ ପୂର୍ଣ୍ଣ ହେଉ,” ବୋଲି କହିଛନ୍ତି ପ୍ରଧାନମନ୍ତ୍ରୀ ।
ବିକଳ୍ପ ବ୍ୟବସ୍ଥା ମାଧ୍ୟମରେ ରାଷ୍ଟ୍ରାୟତ୍ତ ବ୍ୟାଙ୍କ ସମୂହର ମିଶ୍ରଣ ପ୍ରସ୍ତାବକୁ କେନ୍ଦ୍ର କ୍ୟାବିନେଟର ନୀତିଗତ ମଞ୍ଜୁରି

ଏକ ଯୁଗୋପଯୋଗୀ ବିକଳ୍ପ ବ୍ୟବସ୍ଥା ଜରିଆରେ ସ୍ୱଚ୍ଛଳ ଓ ଅସ୍ୱଚ୍ଛଳ ରାଷ୍ଟ୍ରାୟତ୍ତ ବ୍ୟାଙ୍କମାନଙ୍କର ମିଶ୍ରଣ ପ୍ରକ୍ରିୟା ଆରମ୍ଭ ହେବ । ଏହି ବିକଳ୍ପ ବ୍ୟବସ୍ଥାକୁ କେନ୍ଦ୍ର କ୍ୟାବିନେଟ ନୀତିଗତ ଭାବେ ମଞ୍ଜୁରି ପ୍ରଦାନ କରିଛନ୍ତି । ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କ୍ୟାବିନେଟ ବୈଠକରେ ରାଷ୍ଟ୍ରାୟତ୍ତ ବ୍ୟାଙ୍କମାନଙ୍କର ଅବସ୍ଥାରେ ଉନ୍ନତି ଆଣିବା ଏବଂ ସେମାନଙ୍କୁ ବର୍ତ୍ତମାନର ପରିସ୍ଥିତିରେ ଅଧିକ ପ୍ରତିଯୋଗୀତାମୂଳକ କରିବା ଲାଗି ନିଷ୍ପତ୍ତି ନିଆଯାଇଛି । ଛୋଟ ବଡ ରାଷ୍ଟ୍ରାୟତ୍ତ ବ୍ୟାଙ୍କମାନଙ୍କର ମିଶ୍ରଣ ଦ୍ୱାରା ଅତି ସ୍ୱଚ୍ଛଳ ଓ ସଶକ୍ତ ବ୍ୟାଙ୍କ ଗଠନ ହୋଇପାରିବ। ରାଷ୍ଟ୍ରାୟତ୍ତ ବ୍ୟାଙ୍କ ସମୂହର ସଶକ୍ତିକରଣ ପାଇଁ ପ୍ରସ୍ତୁତ ବିକଳ୍ପ ବ୍ୟବସ୍ଥାର ଢାଞ୍ଚା ବା ଫ୍ରେମୱାର୍କକୁ କ୍ୟାବିନେଟ ମୋହର ବାଜିଛି । ଏହି ଫ୍ରେମ ୱାର୍କର ବୈଶିଷ୍ଟଗୁଡିକ ହେଲା– • ଶକ୍ତିଶାଳୀ ଓ ପ୍ରତିଯୋଗୀତାପୂର୍ଣ୍ଣ ବ୍ୟାଙ୍କ ଗଠନ କରିବା ନିଷ୍ପତି କେବଳ ବ୍ୟାବସାୟିକ ଦୃଷ୍ଟିରୁ ବିଚାର କରାଯିବ । • ବ୍ୟାଙ୍କ ବୋର୍ଡ ପାଖରୁ ହିଁ ଏ ସଂକ୍ରାନ୍ତ ପ୍ରସ୍ତାବ ଆସିବା ଜରୁରୀ । • ବ୍ୟାଙ୍କମାନଙ୍କ ପକ୍ଷରୁ ନୀତିଗତ ମିଶ୍ରଣ ମଞ୍ଜୁରି ପାଇଁ ମିଳୁଥିବା ପ୍ରସ୍ତାବକୁ ବିକଳ୍ପ ବ୍ୟବସ୍ଥା ଫ୍ରେମୱାର୍କ ମଧ୍ୟରେ ବିଚାର ପାଇଁ ଗ୍ରହଣ କରାଯିବ । • ନୀତିଗତ ମଞ୍ଜୁରି ପରେ ସେବିର ଆବଶ୍ୟକତା ଓ ଆଇନ ମତେ ବ୍ୟାଙ୍କ ମିଶ୍ରଣ ପାଇଁ କାର୍ଯ୍ୟାନୁଷ୍ଠାନ ଗ୍ରହଣ କରାଯିବ । • ଭାରତୀୟ ରିଜର୍ଭ ବ୍ୟାଙ୍କର ପରାମର୍ଶକ୍ରମେ କେନ୍ଦ୍ର ସରକାର ରାଷ୍ଟ୍ରାୟତ୍ତ ବ୍ୟାଙ୍କ ମିଶ୍ରଣ ସଂକ୍ରାନ୍ତରେ ଚୁଡାନ୍ତ ସ୍କିମ୍ ବିଜ୍ଞପ୍ତି ଆକାରରେ ପ୍ରକାଶ କରିବେ । ଏବେ ଭାରତୀୟ ଷ୍ଟେଟ ବ୍ୟାଙ୍କକୁ ଛାଡି ଦେଶରେ 20ଟି ରାଷ୍ଟ୍ରାୟତ୍ତ ବ୍ୟାଙ୍କ କାର୍ଯ୍ୟ କରୁଛି । ବ୍ୟାଙ୍କ ଜାତୀୟକରଣ ପରେ 1970-80 ଦଶକ ମଧ୍ୟରେ ବ୍ୟାଙ୍କ କାରବାର ଓ ସାମଗ୍ରୀକ ଚିତ୍ରରେ ଅନେକ ପରିବର୍ତ୍ତନ ଓ ସଂସ୍କାର ଆସିଛି । ଦେଶରେ ରାଷ୍ଟ୍ରାୟତ୍ତ ବ୍ୟାଙ୍କ ବ୍ୟତୀତ ଘରୋଇ ବ୍ୟାଙ୍କ, ଅଣ-ବ୍ୟାଙ୍କିଙ୍ଗ ଆର୍ଥିକ ଅନୁଷ୍ଠାନ, ଆଂଚଳିକ ଗ୍ରାମ୍ୟ ବ୍ୟାଙ୍କ, ପେମେଣ୍ଟ ବ୍ୟାଙ୍କ ଏବଂ କ୍ଷୁଦ୍ର ଆର୍ଥିକ ଅନୁଷ୍ଠାନଗୁଡିକ କାର୍ଯ୍ୟରତ ଅଛନ୍ତ । ଆଜି କ୍ୟାବିନେଟ ନିଷ୍ପତ୍ତିର ମୂଳ ଲକ୍ଷ୍ୟ ହେଲା ଦେଶରେ ଶକ୍ତିଶାଳୀ ରାଷ୍ଟ୍ରାୟତ୍ତ ବ୍ୟାଙ୍କ ଗଠନ ଯେଉଁମାନେ କି ଜାତୀୟ ଏବଂ ଆର୍ନ୍ତଜାତିକ ସ୍ତରରେ ପ୍ରବଳ ପ୍ରତିଯୋଗୀତାର ସଫଳ ମୁକାବିଲା କରିପାରିବେ । ଏହାଛଡା ଭାରତ ଭଳି ଏକ କ୍ରମବର୍ଦ୍ଧିଷ୍ଣୁ ଅର୍ଥ ବ୍ୟବସ୍ଥାରେ ଅଧିକରୁ ଅଧିକ ପୁଞ୍ଜି ନିବେଶ, ଋଣ ସହାୟତା ପ୍ରଦାନ, ଅତିରିକ୍ତ ସମ୍ବଳ ସଂଗ୍ରହ, ରାଜ୍ୟ ରାଜକୋଷ ଉପରେ ନିର୍ଭର ନ କରି ବ୍ୟାଙ୍କ କାର୍ଯ୍ୟ ପରିଚାଳନା ଏବଂ ବିଭିନ୍ନ କ୍ଷେତ୍ରର ଋଣ ଚାହିଦା ପୁରଣ କରିବା ହେଉଛି ଶକ୍ତିଶାଳୀ ବ୍ୟାଙ୍କ ଗଠନର ଅନ୍ୟତମ ଉଦ୍ଦେଶ୍ୟ । 1991 ମସିହାରେ ଏହା ମଧ୍ୟ ଚିନ୍ତା କରାଯାଇଥିଲା ଯେ, ଦେଶରେ କମ୍ ସଂଖ୍ୟକ ରାଷ୍ଟ୍ରାୟତ୍ତ ବ୍ୟାଙ୍କ ରହିବେ ଅଥଚ ସେମାନେ ବେଶ୍ ଶକ୍ତିଶାଳୀ ଓ ସ୍ୱଚ୍ଛଳ ଭାବେ କାର୍ଯ୍ୟ କରିବେ । ତେବେ ଏହି ଚିନ୍ତାଧାରାକୁ ମେ 2016ରେ କାର୍ଯ୍ୟକାରୀ କରାଯାଇଥିଲା । ପ୍ରଥମ କରି ବ୍ୟାଙ୍କ ମିଶ୍ରଣ କାର୍ଯ୍ୟକ୍ରମର ଅଂଶସ୍ୱରୂପ ଭାରତୀୟ ଷ୍ଟେଟ ବ୍ୟାଙ୍କ ସହ ଏହାର 6ଟି ଆନୁସଙ୍ଗିକ ବ୍ୟାଙ୍କକୁ ସମ୍ପୂର୍ଣ୍ଣ ରୂପେ ମିଶାଇ ଦେବା ଲାଗି ନିଷ୍ପତ୍ତି ନିଆଯାଇଥିଲା । ପୂର୍ବରୁ ଇନ୍ଦୋର ଏବଂ ସୌରାଷ୍ଟ୍ର ଷ୍ଟେଟ ବ୍ୟାଙ୍କର ମିଶ୍ରଣ ବିଳମ୍ବିତ ହୋଇଥିବା ବେଳେ 2016 ମେ ପରେ ଅନୁଷ୍ଠିତ ଷ୍ଟେଟ ବ୍ୟାଙ୍କ ସମୂହର ମିଶ୍ରଣ ରେକର୍ଡ ସମୟ ମଧ୍ୟରେ ସମ୍ପୂର୍ଣ୍ଣ ହୋଇଥିଲା । ଏବେ ଭାରତୀୟ ଷ୍ଟେଟ ବ୍ୟାଙ୍କ ହେଉଛି ଦେଶର ସବୁଠାରୁ ବୃହତ ନେଟୱାର୍କ ବିଶିଷ୍ଟ ବ୍ୟାଙ୍କ । ଏହାର 24 ହଜାର ଶାଖା, 59 ହଜାରରୁ ଅଧିକ ଏଟିଏମ୍, 50 ହଜାରରୁ ଅଧିକ ବ୍ୟବସାୟ ପ୍ରତିନିଧି ଏବଂ 6 ଲକ୍ଷ ପିଓଏସ୍ ମେସିନ୍ କାର୍ଯ୍ୟ କରୁଛି । ଏକ ସୂଚନା ଅନୁଯାୟୀ ଦେଶର 70 ପ୍ରତିଶତ ଗ୍ରାମାଂଚଳ ଓ ସହରତଳୀ ଅଂଚଳରେ ଭାରତୀୟ ଷ୍ଟେଟ ବ୍ୟାଙ୍କ ନିଜର ବ୍ୟାଙ୍କ ବ୍ୟବସାୟ କରୁଛି । କେବଳ ସେତିକି ନୁହଁ, ଭାରତୀୟ ଷ୍ଟେଟ ବ୍ୟାଙ୍କ ଦେଶରେ ସବୁଠାରୁ କମ୍ ସୁଧରେ ଋଣ ସହାୟତା ପ୍ରଦାନ କରୁଛି, ଯଦ୍ୱାରା କ୍ଷୁଦ୍ର ବ୍ୟବସାୟୀ, ମହିଳା ଉଦ୍ୟୋଗୀ ଏବଂ ଚାଷୀ ସମାଜ ବେଶ ଉପକୃତ ହେଉଛନ୍ତି । ଏସବିଆଇ ସଂଲଗ୍ନ ଆପ ଆଧାରିତ ବ୍ୟବସ୍ଥା ଜରିଆରେ 8.6 ଲକ୍ଷ ବ୍ୟବସାୟୀ କାରବାର କରୁଛନ୍ତି । ସେଥିମଧ୍ୟରେ ଭୀମ ଆଧାର, ଭାରତ କ୍ୟୁଆର ଏବଂ ପିଓଏସ ଡିଭାଇସ ଅନ୍ୟତମ ।
ସୁରତ ତ୍ରିରଙ୍ଗା ଯାତ୍ରାରେ ପ୍ରଧାନମନ୍ତ୍ରୀଙ୍କ ଉଦବୋଧନ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଭିଡିଓ କନଫରେନ୍ସିଂ ମାଧ୍ୟମରେ ସୁରତ ତ୍ରିରଙ୍ଗା ଯାତ୍ରାକୁ ସମ୍ବୋଧିତ କରିଛନ୍ତି । ସମସ୍ତଙ୍କୁ ଅମୃତ ମହୋତ୍ସବର ଶୁଭେଚ୍ଛା ଜଣାଇ ପ୍ରଧାନମନ୍ତ୍ରୀ ଅଭିଭାଷଣ ଆରମ୍ଭ କରି ଆଉ କିଛିଦିନ ମଧ୍ୟରେ ଭାରତ ସ୍ୱାଧୀନତାର ୭୫ ବର୍ଷ ପୂରଣ କରୁଛି ବୋଲି ମନେ ପକାଇ ଦେବା ସହ ଭାରତର କୋଣ ଅନୁକୋଣରେ ତ୍ରିରଙ୍ଗା ଉଡାଇ ଏହି ଐତିହାସିକ ସ୍ୱାଧୀନତା ଦିବସ ପାଇଁ ଦେଶବାସୀ ପ୍ରସ୍ତୁତ ହେଉଛନ୍ତି ବୋଲି କହିଛନ୍ତି । ଗୁଜୁରାଟର କୋଣ ଅନୁକୋଣରେ ଉତ୍ସାହ ପରିଲକ୍ଷିତ ହେଉଛି ଓ ସୁରତରେ ଏହାର ନିଦର୍ଶନ ଦେଖିବାକୁ ମିଳିଛି । ସୁରତ ଆଜି ସମଗ୍ର ଦେଶର ଧ୍ୟାନ ଆକର୍ଷଣ କରିଛି । କହିବାକୁ ଗଲେ, ସୁରତ ତ୍ରିରଙ୍ଗା ଯାତ୍ରାରେ ମିନି ଇଣ୍ଡିଆ ପରିଲକ୍ଷିତ ହେଉଛି । ସମାଜର ପ୍ରତ୍ୟେକ ବର୍ଗର ଲୋକେ ଏଥିରେ ସାମିଲ ହୋଇଛନ୍ତି । ତ୍ରିରଙ୍ଗାର ପ୍ରକୃତ ଏକତା ଶକ୍ତି ସୁରତ ପ୍ରଦର୍ଶିତ କରିଛି । ନିଜର ବ୍ୟବସାୟ ଓ ଶିଳ୍ପ ପାଇଁ ସୁରତ ବିଶ୍ୱରେ ପରିଚୟ ସୃଷ୍ଟି କରିଥିଲେ ବି ଆଜିର ତ୍ରିରଙ୍ଗା ଯାତ୍ରା ପାଇଁ ସୁରତ ସାରା ବିଶ୍ୱର ଆକର୍ଷଣର କେନ୍ଦ୍ରବିନ୍ଦୁ ପାଲଟିଛି ବୋଲି ପ୍ରଧାନମନ୍ତ୍ରୀ କହିଛନ୍ତି । ସମାବେଶକୁ ଉଦବୋଧନ ଅବସରରେ ପ୍ରଧାନମନ୍ତ୍ରୀ ତ୍ରିରଙ୍ଗା ଯାତ୍ରାରେ ସ୍ୱାଧୀନତା ସଂଗ୍ରାମର ଭାବନାକୁ ଜୀବନ୍ତ କରିଥିବା ସୁରତବାସୀଙ୍କୁ ଧନ୍ୟବାଦ ଜଣାଇଥିଲେ । କପଡା ବିକ୍ରେତା, ଦୋକାନୀ, କାରିଗର, ସିଲେଇ ଓ ଏମ୍ବ୍ରୋଡୋରି କାରିଗର, ପରିବହନ ସହ ଜଡିତ ବ୍ୟକ୍ତି ସମସ୍ତେ ଏକାଠି ହୋଇଛନ୍ତି । ତ୍ରିରଙ୍ଗା ଯାତ୍ରାର ବିଶାଳ ଆୟୋଜନ ପାଇଁ ସୁରତର ସମଗ୍ର ବୟନ ଶିଳ୍ପ ଜଗତକୁ ପ୍ରଧାନମନ୍ତ୍ରୀ ଧନ୍ୟବାଦ ଜଣାଇଥିଲେ । ତ୍ରିରଙ୍ଗା ଅଭିଯାନରେ ଜନ ଭାଗିଦାରୀ ପାଇଁ ସେ ଶ୍ରୀ ସାୱଁର ପ୍ରସାଦ ବୁଦ୍ଦିଆ ଓ ଏହି ଅଭିଯାନ ଆରମ୍ଭ କରିଥିବା ସାକେତ- ସେବା ହିଁ ଲକ୍ଷ୍ୟ ସହ ଜଡିତ ସ୍ୱେଚ୍ଛାସେବୀମାନଙ୍କ ସହ ସମସ୍ତଙ୍କୁ ଅଭିନନ୍ଦନ ଜଣାଇଥିଲେ । ଏହି ଉପକ୍ରମକୁ ସଶକ୍ତ କରିଥିବା ସାଂସଦ ଶ୍ରୀ ସି.ଆର. ପାଟିଲଜୀଙ୍କୁ ପ୍ରଧାନମନ୍ତ୍ରୀ ଧନ୍ୟବାଦ ଜଣାଇଥିଲେ । ଆମ ଜାତୀୟ ପତାକା ଦେଶର ବୟନ ଶିଳ୍ପ, ଦେଶର ଖଦୀ ଓ ଦେଶର ଆତ୍ମନିର୍ଭରଶୀଳତାର ପ୍ରତୀକ । ସୁରତ ସବୁବେଳେ ଆତ୍ମନିର୍ଭର ଭାରତର ଭିତ୍ତି ପ୍ରସ୍ତୁତ କରିଛି । ଗୁଜୁରାଟ ବାପୁଙ୍କ ମାଧ୍ୟମରେ ସ୍ୱାଧୀନତା ସଂଗ୍ରାମର ନେତୃତ୍ୱ ନେଇଛି ଓ ସ୍ୱାଧୀନତା ପରେ ଏକ ଭାରତ ଶ୍ରେଷ୍ଠ ଭାରତର ଭିତ୍ତି ସ୍ଥାପନ କରିଥିବା ଲୌହପୁରୁଷ ସର୍ଦ୍ଦାର ପଟେଲଙ୍କ ଭଳି ନାୟକ ପ୍ରଦାନ କରିଛି । ବର୍ଦ୍ଦୋଳି ଆନ୍ଦୋଳନ ଓ ଦାଣ୍ଡିଯାତ୍ରାର ବାର୍ତ୍ତା ସାରା ଦେଶକୁ ଏକାଠି କରିଥିଲା । ଭାରତର ତ୍ରିରଙ୍ଗା କେବଳ ତିନିଟି ରଙ୍ଗର ସମାହାର ନୁହେଁ ବରଂ ଆମ ଅତୀତର ଗୌରବ, ବର୍ତ୍ତମାନର ପ୍ରତିବଦ୍ଧତା ଓ ଭବିଷ୍ୟତର ସ୍ୱପ୍ନର ପ୍ରତିବିମ୍ବ । ଆମ ତ୍ରିରଙ୍ଗା ଭାରତର ଏକତା, ଭାରତର ଅଖଣ୍ଡତା ଓ ଭାରତର ବିବିଧତାର ମଧ୍ୟ ପ୍ରତୀକ । ଆମ ସଂଗ୍ରାମୀମାନେ ତ୍ରିରଙ୍ଗାରେ ଦେଶର ଭବିଷ୍ୟତ ଦେଖିଥିଲେ, ଦେଶର ସ୍ୱପ୍ନ ଦେଖିଥିଲେ ଓ ଏହାକୁ କେବେ ନଇଁବାକୁ ଦେଇନଥିଲେ । ସ୍ୱାଧୀନତାର ୭୫ ବର୍ଷ ପରେ ଆମେ ଯେତେବେଳେ ନୂଆ ଭାରତର ଯାତ୍ରା ଆରମ୍ଭ କରୁଛେ ସେତେବେଳେ ତ୍ରିରଙ୍ଗା ପୁଣି ଥରେ ଭାରତର ଏକତା ଓ ଚେତନାକୁ ପ୍ରତିନିଧିତ୍ୱ କରୁଛି ବୋଲି ପ୍ରଧାନମନ୍ତ୍ରୀ କହିଛନ୍ତି । ଦେଶସାରା ଚାଲିଥିବା ତ୍ରିରଙ୍ଗା ଯାତ୍ରା ହର ଘର ତିରଙ୍ଗା ଅଭିଯାନର ଶକ୍ତି ଓ ଭକ୍ତିର ପ୍ରତୀକ । ଅଗଷ୍ଟ ୧୩ରୁ ୧୫ ଯାଏଁ ଭାରତର ପ୍ରତି ଘରେ ତ୍ରିରଙ୍ଗା ଉଡାଯିବ । ସମାଜର ସମସ୍ତ ବର୍ଗ, ସମସ୍ତ ଜାତି, ସମସ୍ତ ଧର୍ମର ଲୋକେ ସ୍ୱତଃସ୍ଫୁର୍ତ୍ତ ଭାବେ ଗୋଟିଏ ପରିଚୟ ନେଇ ଏକାଠି ହେବେ । ଏହାହିଁ ସଚେତନ ଭାରତୀୟ ନାଗରିକଙ୍କ ପରିଚୟ ପାଲଟିବ । ଏହା ହିଁ ଭାରତମାତାଙ୍କ ସନ୍ତାନର ପରିଚୟ ବୋଲି ପ୍ରଧାନମନ୍ତ୍ରୀ ଗୁରୁତ୍ୱାରୋପ କରିଥିଲେ । ହର ଘର ତିରଙ୍ଗା ଅଭିଯାନ ସମର୍ଥନରେ ପୁରୁଷ ଓ ମହିଳା, ଯୁବପୀଢି, ବୟସ୍କ ସମସ୍ତଙ୍କ ଭୂମିକାରେ ପ୍ରଧାନମନ୍ତ୍ରୀ ବେଶ ସନ୍ତୋଷ ବ୍ୟକ୍ତ କରିଛନ୍ତି । ହର ଘର ତ୍ରିରଙ୍ଗା ଅଭିଯାନ ବହୁ ଦରିଦ୍ର, ବୁଣାକାର ଓ ହସ୍ତତନ୍ତ କର୍ମଚାରୀଙ୍କୁ ଅତିରିକ୍ତ ରୋଜଗାର ପ୍ରଦାନ କରିଥିବାରୁ ପ୍ରଧାନମନ୍ତ୍ରୀ ସନ୍ତୋଷ ବ୍ୟକ୍ତ କରିଛନ୍ତି । ଆଜାଦୀ କା ଅମୃତ ମହୋତ୍ସବ ଆମ ସଂକଳ୍ପକୁ ନୂଆ ଶକ୍ତି ପ୍ରଦାନ କରୁଥିବା ଏଭଳି କାର୍ଯ୍ୟକ୍ରମଗୁଡିକର ଗୁରୁତ୍ୱ ସମ୍ପର୍କରେ ଆଲୋକପାତ କରି ପ୍ରଧାନମନ୍ତ୍ରୀ ନିଜ ଅଭିଭାଷଣ ସମାପନ କରିଥିଲେ । “ଜନ ଭାଗିଦାରୀ ଅଭିଯାନଗୁଡିକ ନୂଆ ଭାରତର ଭିତ୍ତି ମଜବୁତ କରିବ” ବୋଲି ପ୍ରଧାନମନ୍ତ୍ରୀ କହିଛନ୍ତି ।
ଆମ୍ବେଦକର ଜୟନ୍ତୀ ଅବସରରେ ଜନସାଧାରଣଙ୍କୁ ପ୍ରଧାନମନ୍ତ୍ରୀଙ୍କ ଅଭିନନ୍ଦନ

ଆମ୍ବେଦକର ଜୟନ୍ତୀ ଅବସରରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଜନସାଧାରଣଙ୍କୁ ଅଭିନନ୍ଦନ ଜଣାଇଛନ୍ତି । “ଆମ୍ବେଦକର ଜୟନ୍ତୀ ଅବସରରେ ଶୁଭେଚ୍ଛା । ସମାଜର ଲକ୍ଷ ଲକ୍ଷ ଗରିବ ଏବଂ ଅବହେଳିତ ବର୍ଗର ଜନସାଧାରଣଙ୍କୁ ପୂଜ୍ୟ ବାବାସାହେବ ଆଶା ଓ ଭରସା ଦେଇଥିଲେ । ଆମ ସମ୍ବିଧାନର ନିର୍ମାଣ ନିମନ୍ତେ ତାଙ୍କ ପ୍ରୟାସ ଲାଗି ଆମେ ତାଙ୍କ ପାଖରେ ସବୁବେଳ ପାଇଁ ଋଣୀ । ସମସ୍ତ ଦେଶବାସୀଙ୍କୁ ଆମ୍ବେଦକର ଜୟନ୍ତୀର ଶୁଭକାମନା । ଜୟ ଭୀମ!,” ବୋଲି ପ୍ରଧାନମନ୍ତ୍ରୀ କହିଛନ୍ତି ।
ବାରଣାସୀରେ ପ୍ରଧାନମନ୍ତ୍ରୀ : ରାଷ୍ଟ୍ରକୁ ସମର୍ପିତ କଲେ ବହୁମୁଖୀ ଟର୍ମିନାଲ; ବୃହତ ସଡ଼କ ପ୍ରକଳ୍ପ ଉଦ୍ଘାଟିତ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି ବାରଣାସୀ ଗସ୍ତ କରିଥିଲେ । ସେ 2400 କୋଟି ଟଙ୍କା ମୂଲ୍ୟର ପ୍ରକଳ୍ପଗୁଡ଼ିକର ଲୋକାର୍ପଣ, ଉଦଘାଟନ ଏବଂ ଶିଳାନ୍ୟାସ କରିଥିଲେ । ସେ ଗଙ୍ଗା ନଦୀ ଉପରେ ବହୁମୁଖୀ ଟର୍ମିନାଲ ରାଷ୍ଟ୍ରକୁ ସମର୍ପିତ କରିଥିଲେ, ଏବଂ ପ୍ରଥମ ମାଲବାହୀ ଜାହାଜକୁ ସ୍ୱାଗତ କରିଥିଲେ । ସେ ବାରଣାସୀ ରିଙ୍ଗ ରୋଡ ପର୍ଯ୍ୟାୟ-1 ଏବଂ 56ନଂ ଜାତୀୟ ରାଜପଥର ବାବତପୁର-ବାରଣାସୀ ସେକ୍ସନକୁ 4 ଲେନ ବିଶିଷ୍ଟ କରିବାର ବିକାଶ ଏବଂ ନିର୍ମାଣ କାର୍ଯ୍ୟର ଉଦଘାଟନ କରିଥିଲେ । ସେ ମଧ୍ୟ ବାରଣାସୀରେ ଅନ୍ୟ ବିକାଶମୂଳକ ପ୍ରକଳ୍ପଗୁଡ଼ିକୁ ଉଦଘାଟନ ଏବଂ ଶିଳାନ୍ୟାସ କରିଥିଲେ । ବିପୁଳ ସଂଖ୍ୟାରେ ସମବେତ ଉତ୍ସାହୀ ଜନତାଙ୍କୁ ଏକ ସାଧାରଣ ସଭାରେ ଉଦବୋଧନ ଦେଇ ପ୍ରଧାନମନ୍ତ୍ରୀ କହିଥିଲେ ଯେ ଏହି ଦିବସ କାଶୀ, ପୂର୍ବାଞ୍ଚଳ ଏବଂ ପୂର୍ବ ଭାରତ ଏବଂ ସମଗ୍ର ଦେଶ ପାଇଁ ଐତିହାସିକ । ସେ କହିଥିଲେ ଯେ ଆଜି ସମ୍ଭବ ହୋଇଥିବା ବିକାଶ କାର୍ଯ୍ୟ କିଛି ଦଶନ୍ଧି ପୂର୍ବରୁ ଶେଷ ହେବା କଥା । ସେ କହିଥିଲେ ଯେ ବାରଣାସୀ ସହିତ ସାରା ଦେଶ ଏବେ ପରବର୍ତ୍ତୀ ପିଢ଼ିର ଭିତ୍ତିଭୂମି କିଭଳି ଭାବେ ଦେଶରେ ପରିବହନର ପରିଭାଷାକୁ ବଦଳାଉଛି ତାହା ଅନୁଭବ କରିବ । ବାରଣାସୀରେ ପ୍ରଥମ ଅର୍ନ୍ତଦେଶୀୟ ମାଲବାହୀ ଜାହାଜ ପହଞ୍ଚିବା ସମ୍ପର୍କରେ ଉଦାହରଣ ଦେଇ ପ୍ରଧାନମନ୍ତ୍ରୀ କହିଥିଲେ ଯେ ପୂର୍ବ ଉତ୍ତରପ୍ରଦେଶ ବର୍ତ୍ତମାନ ଜଳମାର୍ଗ ଦେଇ ବଙ୍ଗୋପସାଗର ସହିତ ସଂଯୁକ୍ତ ହେଲା । ଆଜି ଉଦଘାଟିତ କିମ୍ବା ଶିଳାନ୍ୟାସ ହୋଇଥିବା ଅନ୍ୟ ସଡ଼କ ଏବଂ ନମାମୀ ଗଙ୍ଗେ ସହିତ ଜଡ଼ିତ ଅନ୍ୟ ପ୍ରକଳ୍ପଗୁଡ଼ିକ ବିଷୟରେ ସେ ଉଲ୍ଲେଖ କରିଥିଲେ । ପ୍ରଧାନମନ୍ତ୍ରୀ କହିଥିଲେ ଯେ ଅନ୍ତର୍ଦେଶୀୟ ଜଳମାର୍ଗ ସମୟ ଏବଂ ଅର୍ଥ ସଂଚୟ କରିବ, ସଡ଼କରେ ଭିଡ଼ ହ୍ରାସ କରିବ, ଇନ୍ଧନ ମୂଲ୍ୟ କମାଇବ ଏବଂ ବାହନଜନିତ ପ୍ରଦୂଷଣ ହ୍ରାସ କରିବ । ସେ କହିଥିଲେ ଯେ ବାବତପୁର ବିମାନବନ୍ଦରକୁ ବାରଣାସୀ ସହ ଯୋଡ଼ୁଥିବା ସଡ଼କ ପର୍ଯ୍ୟଟକମାନଙ୍କୁ ଯାତ୍ରା ସୁବିଧା ଦେବା ସହ ସେମାନଙ୍କ ପାଇଁ ଆକର୍ଷଣ ପାଲଟିଛି । ପ୍ରଧାନମନ୍ତ୍ରୀ କହିଥିଲେ ଯେ ଗତ ଚାରି ବର୍ଷ ମଧ୍ୟରେ ଦ୍ରୁତ ଗତିରେ ଅତ୍ୟାଧୁନିକ ଭିତ୍ତିଭୂମି ନିର୍ମାଣ କରାଯାଉଛି । ସେ କହିଥିଲେ ଯେ ଉପାନ୍ତ ଅଞ୍ଚଳରେ ବିମାନବନ୍ଦର, ଉତ୍ତର-ପୂର୍ବାଞ୍ଚଳର କେତେକ ଅଂଶକୁ ରେଳ ସଂଯୋଗ, ଗ୍ରାମୀଣ ସଡ଼କ ଏବଂ ରାଜପଥ କେନ୍ଦ୍ର ସରକାରଙ୍କ ପରିଚୟର ଏକ ଅଂଶବିଶେଷ ପାଲଟିଛି । ପ୍ରଧାନମନ୍ତ୍ରୀ କହିଥିଲେ ଯେ ବର୍ତ୍ତମାନ ସୁଦ୍ଧା ନମାମି ଗଙ୍ଗେ ଅଧୀନରେ 23,000 କୋଟି ଟଙ୍କାର ପ୍ରକଳ୍ପ ଅନୁମୋଦନ ଲାଭ କରିସାରିଛି । ସେ କହିଥିଲେ ଗଙ୍ଗା ନଦୀ କୂଳରେ ଥିବା ପ୍ରାୟତଃ ସବୁ ଗ୍ରାମ ବର୍ତ୍ତମାନ ଖୋଲା ଶୌଚ ମୁକ୍ତ ହୋଇସାରିଛନ୍ତି । ସେ କହିଥିଲେ ଯେ ଏହି ପ୍ରକଳ୍ପଗୁଡ଼ିକ ଗଙ୍ଗା ନଦୀକୁ ସ୍ୱଚ୍ଛ କରିବା ଲାଗି କେନ୍ଦ୍ର ସରକାରଙ୍କ ପ୍ରତିବଦ୍ଧତାର ଅଂଶବିଶେଷ ।
ମା କାତ୍ୟାୟନୀଙ୍କ ଆଶୀର୍ବାଦ କାମନା କଲେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ନବରାତ୍ରୀ ଅବସରରେ ଶ୍ରଦ୍ଧାଳୁମାନଙ୍କ ପାଇଁ ମା କାତ୍ୟାୟନୀଙ୍କ ଆଶୀର୍ବାଦ କାମନା କରିଛନ୍ତି । ଏହି ଅବସରରେ ଶ୍ରୀ ମୋଦୀ ତାଙ୍କ ନିକଟରେ ଆତ୍ମବଳ ଓ ଆତ୍ମବିଶ୍ୱାସ କାମନା କରିଛନ୍ତି । ସେ ଦେବୀଙ୍କ ସ୍ତୁତି ମଧ୍ୟ ଶେୟାର କରିଛନ୍ତି । ଏକ ଟ୍ୱିଟରେ ପ୍ରଧାନମନ୍ତ୍ରୀ କହିଛନ୍ତି; "चन्द्रहासोज्ज्वलकरा शार्दूलवरवाहना। कात्यायनी च शुभदा देवी दानवघातिनी॥ “ମା ଦୁର୍ଗାଙ୍କ କାତ୍ୟାୟନୀ ସ୍ୱରୂପ ବେଶ ଅଦ୍ଭୁତ ଓ ଅଲୌକିକ । ଆଜି ତାଙ୍କ ଆରାଧନା ଦ୍ୱାରା ସମସ୍ତଙ୍କୁ ନୂତନ ଆତ୍ମବଳ ଓ ଆତ୍ମବିଶ୍ୱାସ ଆଶୀର୍ବାଦ ମିଳୁ ବୋଲି କାମନା କରୁଛି ।”
ରିଓ 2016 ପାରାଲିମ୍ପିକ୍ସ ପଦକ ବିଜେତାଙ୍କୁ ପ୍ରଧାନମନ୍ତ୍ରୀଙ୍କ ଅଭିନନ୍ଦନ

ରିଓ 2016 ପାରାଲିମ୍ପିକ୍ସରେ ସ୍ଵର୍ଣ୍ଣ ବିଜେତା ମାରିୟାପ୍ପାନ ଥାଙ୍ଗାଭେଲୁ ଏବଂ ବ୍ରୋଞ୍ଜ ବିଜେତା ବରୁଣ ସିଂହ ଭାଟିଙ୍କୁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଅଭିନନ୍ଦନ ଜଣାଇଛନ୍ତି । ଉଭୟ ମାରିୟାପ୍ପାନ ଏବଂ ବରୁଣ ସିଂହ ପୁରୁଷ ଉଚ୍ଚ ଡିଆଁ ବିଭାଗରେ ପଦକ ହାସଲ କରିଛନ୍ତି । “ଭାରତ ଗର୍ବିତ! ରିଓ 2016 ପାରାଲିମ୍ପିକ୍ସରେ ସ୍ଵର୍ଣ୍ଣ ବିଜେତା ମାରିୟାପ୍ପାନ ଥାଙ୍ଗାଭେଲୁ ଏବଂ ବ୍ରୋଞ୍ଜ ପାଇଁ ବରୁଣ ସିଂହ ଭାଟିଙ୍କୁ ଶୁଭେଚ୍ଛା”, ବୋଲି ପ୍ରଧାନମନ୍ତ୍ରୀ କହିଛନ୍ତି ।
ହାଇଦ୍ରାବାଦର ଭୋଇଗୁଡାରେ ଏକ ଭୟଙ୍କର ଅଗ୍ନିକାଣ୍ଡ ଯୋଗୁଁ ପ୍ରାଣ ହରାଇଥିବା ବ୍ୟକ୍ତିଙ୍କ ପାଇଁ ଦୁଃଖ ପ୍ରକାଶ କରିଛନ୍ତି ପ୍ରଧାନମନ୍ତ୍ରୀ; ପୀଡିତଙ୍କ ପାଇଁ ପିଏମ୍‌ଏନ୍‌ଆରଏଫ୍‌ ରୁ ଅନୁକମ୍ପାମୂଳକ ସହାୟତା ରାଶି ମଞ୍ଜୁର କରିଛନ୍ତି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ହାଇଦ୍ରାବାଦର ଭୋଇଗୁଡାଠାରେ ଏକ ଭୟଙ୍କର ଅଗ୍ନିକାଣ୍ଡ ଯୋଗୁଁ ପ୍ରାଣ ହରାଇଥିବା ବ୍ୟକ୍ତିଙ୍କ ପାଇଁ ଦୁଃଖ ପ୍ରକାଶ କରିଛନ୍ତି । ପ୍ରଧାନମନ୍ତ୍ରୀ ଆହୁରି ମଧ୍ୟ ପ୍ରଧାନମନ୍ତ୍ରୀଙ୍କ ଜାତୀୟ ରିଲିଫ୍ ପାଣ୍ଠି (ପିଏମଏନଆରଏଫ୍‌) ରୁ ୨ଲକ୍ଷ ଟଙ୍କା କରି ଅନୁକମ୍ପାମୂଳକ ସହାୟତା ରାଶି ମଞ୍ଜୁର କରିଛନ୍ତି ଯାହା ପ୍ରତ୍ୟେକ ମୃତ ବ୍ୟକ୍ତିଙ୍କ ନିକଟ ସମ୍ପର୍କୀୟଙ୍କୁ ପ୍ରଦାନ କରାଯିବ । ଏକ ଟୁଇଟରେ ପ୍ରଧାନମନ୍ତ୍ରୀ କାର୍ଯ୍ୟାଳୟ କହିଛି; “ହାଇଦ୍ରାବାଦର ଭୋଇଗୁଡା ଠାରେ ଏକ ଭୟଙ୍କର ଅଗ୍ନିକାଣ୍ଡ ଯୋଗୁଁ ପ୍ରାଣ ହରାଇଥିବା ବ୍ୟକ୍ତିଙ୍କ ପାଇଁ ମୁଁ ଦୁଃଖିତ । ଏହି ଦୁଃଖଦ ସମୟରେ ଶୋକସନ୍ତପ୍ତ ପରିବାରମାନଙ୍କ ସହିତ ମୋର ସମବେଦନା ରହିଛି । ପିଏମ୍‌ଏନ୍‌ଆରଏଫ ରୁ ପ୍ରତ୍ୟେକ ମୃତ ବ୍ୟକ୍ତିଙ୍କ ପାଇଁ ୨ ଲକ୍ଷ ଟଙ୍କା କରି ଅନୁକମ୍ପା ସହାୟତା ରାଶି ମଞ୍ଜୁର ହୋଇଛି ଯାହା ସେମାନଙ୍କ ନିକଟ ସମ୍ପର୍କୀୟଙ୍କୁ ପ୍ରଦାନ କରାଯିବ । ପ୍ରଧାନମନ୍ତ୍ରୀ ନରେନ୍ଦ୍ର ମୋଦୀ ।”
ଭାରତ-ରୱାଣ୍ଡା ମଧ୍ୟରେ ବିମାନ ସେବା ରାଜିନାମା ହସ୍ତାକ୍ଷରକୁ କେନ୍ଦ୍ର କ୍ୟାବିନେଟର ଅନୁମୋଦ

ଭାରତ-ରୱାଣ୍ଡା ମଧ୍ୟରେ ବିମାନ ସେବା ରାଜିନାମା ହସ୍ତାକ୍ଷରକୁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ବୈଠକରେ ଅନୁମୋଦନ କରାଯାଇଛି । ଏଭଳି ରାଜିନାମା ଦୁଇ ଦେଶ ମଧ୍ୟରେ ବାଣିଜ୍ୟ, ବ୍ୟବସାୟ, ପୁଞ୍ଜିନିବେଶ, ପର୍ଯ୍ୟଟନ, ସାଂସ୍କୃତିକ ବିନିମୟ କ୍ଷେତ୍ରକୁ ବ୍ୟାପକ କରିବା ସହ ଏହିସବୁ କ୍ଷେତ୍ରରେ ଅଭିବୃଦ୍ଧିର ବଡ ସୁଯୋଗ ସୃଷ୍ଟି କରିବାର ସାମର୍ଥ୍ୟ ରଖିଛି । ଏହା କେବଳ ବେସାମରିକ ବିମାନ ଚଳାଚଳ କ୍ଷେତ୍ରକୁ ବିକଶିତ କରିବ ତା’ନୁହେଁ ବରଂ ଦୁଇ ଦେଶ ମଧ୍ୟରେ ଗମନାଗମନ, ସୁରକ୍ଷା ସେବାକୁ ପରିବ୍ୟାପ୍ତ କରିବ ।
ପ୍ରଧାନମନ୍ତ୍ରୀ ସମ୍ବିଧାନ ସଭାର ଐତିହାସିକ ପ୍ରଥମ ବୈଠକର ୭୫ ବର୍ଷ ପୂର୍ତ୍ତି ଅବସରରେ ସମ୍ବିଧାନ ସଭାର ବିଶିଷ୍ଟ ବ୍ୟକ୍ତିମାନଙ୍କୁ ଶ୍ରଦ୍ଧାଞ୍ଜଳି ଅର୍ପଣ କରିଛନ୍ତି

ପ୍ରଧାନମନ୍ତ୍ରୀ ଶ୍ରୀ ନରେନଦ୍ର ମୋଦୀ ସମ୍ବିଧାନ ସଭାର ଐତିହାସିକ ପ୍ରଥମ ବୈଠକର ୭୫ ବର୍ଷ ପୂର୍ତ୍ତି ଅବସରରେ ସମ୍ବିଧାନ ସଭାର ବିଶିଷ୍ଟ ବ୍ୟକ୍ତିମାନଙ୍କୁ ଶ୍ରଦ୍ଧାଞ୍ଜଳି ଅର୍ପଣ କରିଛନ୍ତି । ଏକ ଟୁଇଟରେ ପ୍ରଧାନମନ୍ତ୍ରୀ କହିଛନ୍ତି; “ଆଜି, ୭୫ ବର୍ଷ ପୂର୍ବେ ଆମର ସମ୍ବିଧାନ ସଭାର ପ୍ରଥମ ଥର ପାଇଁ ବୈଠକ ବସିଥିଲା । ଭାରତର ବିଭିନ୍ନ ପ୍ରାନ୍ତରୁ ଭିନ୍ନ ଭିନ୍ନ ପୃଷ୍ଠଭୂମି, ଭିନ୍ନ ଭିନ୍ନ ମତ ଏବଂ ଭିନ୍ନ ଭିନ୍ନ ମତବାଦୀମାନେ ଭାରତର ଲୋକଙ୍କୁ ଏକ ସମ୍ବିଧାନ ପ୍ରଦାନ କରିବା ଲକ୍ଷ୍ୟ ନେଇ ଗୋଟିଏ ଉଦ୍ଦେଶ୍ୟରେ ଏକାଠି ହୋଇଥିଲେ । ଏହି ମହାନ ବ୍ୟକ୍ତି ମାନଙ୍କୁ ଶ୍ରଦ୍ଧାଞ୍ଜଳି । ସମ୍ବିଧାନ ସଭାର ପ୍ରଥମ ବୈଠକକୁ ସଭାର ସବୁଠାରୁ ବୟୋଜେଷ୍ଠ ବ୍ୟକ୍ତି ଥିବା ଡକ୍ଟର ସଚ୍ଚିଦାନନ୍ଦ ସିହ୍ନା ପରିଚାଳନା କରିଥିଲେ । ଆଚାର୍ଯ୍ୟ କୃପାଳିନୀ ତାଙ୍କ ନାମକୁ ପ୍ରସ୍ତାବିତ କରିବା ସହିତ ତାଙ୍କୁ ଅଧ୍ୟକ୍ଷ ଆସନରେ ବସାଇଥିଲେ । ଆଜି, ଯେତେବେଳେ ଆମେ ଆମର ସମ୍ବିଧାନ ସଭାର ଐତିହାସିକ ବୈଠକର ୭୫ ବର୍ଷ ପୂରଣ କରୁଛୁ, ମୁଁ ମୋର ଯୁବ ବନ୍ଧୁମାନଙ୍କୁ ଅନୁରୋଧ କରିବି ଯେ ଏହି ଗୌରବମୟ ସମାବେଶର ପ୍ରକ୍ରିୟା ଏବଂ ଏହାର ଏକ ଅଂଶ ଥିବା ବିଶିଷ୍ଟ ବ୍ୟକ୍ତିମାନଙ୍କ ବିଷୟରେ ଅଧିକରୁ ଅଧିକ ଜାଣନ୍ତୁ । ଏହା କରିବା ଏକ ବୈଦ୍ଧିକ ସମୃଦ୍ଧ ଅନୁଭୂତି ହେବ ।”
ଶ୍ରୀ ଅମରନାଥ ଗୁମ୍ଫା ନିକଟରେ ବାଦଲଫଟା ବର୍ଷାଜନିତ ଜନହାନି ଘଟଣାରେ ପ୍ରଧାନମନ୍ତ୍ରୀଙ୍କ ଶୋକ ବ୍ୟକ୍ତ

ଶ୍ରୀ ଅମରନାଥ ଗୁମ୍ଫା ନିକଟରେ ବାଦଲଫଟା ବର୍ଷାଜନିତ ଜନହାନି ଘଟଣାରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଶୋକ ବ୍ୟକ୍ତ କରିଛନ୍ତି । ପ୍ରଧାନମନ୍ତ୍ରୀ ଟ୍ୱିଟ କରିଛନ୍ତି; “ଶ୍ରୀ ଅମରନାଥ ଗୁମ୍ଫା ନିକଟରେ ବାଦଲଫଟା ବର୍ଷା ଯୋଗୁଁ ବ୍ୟଥିତ । ଶୋକସନ୍ତପ୍ତ ପରିବାରଗୁଡିକୁ ସମବେଦନା ଜଣାଉଛି । ଶ୍ରୀ ମନୋଜ ସିହ୍ନାଜୀ @manojsinha_ Jiଙ୍କ ସହ କଥା ହୋଇ ପରିସ୍ଥିତି ସମୀକ୍ଷା କଲି । ଉଦ୍ଧାର ଓ ରିଲିଫ କାର୍ଯ୍ୟ ଜାରି ରହିଛି । ପ୍ରଭାବିତଙ୍କୁ ସମସ୍ତ ପ୍ରକାର ସହାୟତା ଯୋଗାଇ ଦିଆଯିବ ।”
ରାଜ୍ୟର ବିଭିନ୍ନ ଅଞ୍ଚଳର ପ୍ରବଳ ବର୍ଷା ଓ ବନ୍ୟା ପୀଡିତଙ୍କୁ ସହାୟତା ପ୍ରଦାନ ପାଇଁ ମଧ୍ୟପ୍ରଦେଶ ସରକାରଙ୍କ ସହ କେନ୍ଦ୍ର ସରକାର ସମନ୍ୱୟ ରଖି କାମ କରୁଛନ୍ତି: ପ୍ରଧାନମନ୍ତ୍ରୀ

ରାଜ୍ୟର ବିଭିନ୍ନ ଅଞ୍ଚଳରେ ପ୍ରବଳ ବର୍ଷା ଓ ବନ୍ୟା ପୀଡିତଙ୍କୁ ସହାୟତା ପ୍ରଦାନ ପାଇଁ ମଧ୍ୟପ୍ରଦେଶ ସରକାରଙ୍କ ସହ କେନ୍ଦ୍ର ସରକାର ସମନ୍ୱୟ ରଖି କାମ କରୁଛନ୍ତି ବୋଲି ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ କହିଛନ୍ତି । ପ୍ରଧାନମନ୍ତ୍ରୀ ଏ ସମ୍ପର୍କରେ ମୁଖ୍ୟମନ୍ତ୍ରୀ ଶିବରାଜ ସିଂହ ଚୌହାନଙ୍କ ସହ ଆଲୋଚନା କରିବା ସହ ସ୍ଥିତି ସମୀକ୍ଷା କରିଛନ୍ତି । ଏକ ଟ୍ୱିଟରେ ପ୍ରଧାନମନ୍ତ୍ରୀ କହିଛନ୍ତି; “ରାଜ୍ୟର ବିଭିନ୍ନ ଅଞ୍ଚଳରେ ପ୍ରବଳ ବର୍ଷା ଓ ବନ୍ୟା ପୀଡିତଙ୍କୁ ସହାୟତା ପ୍ରଦାନ ପାଇଁ ମଧ୍ୟପ୍ରଦେଶ ସରକାରଙ୍କ ସହ କେନ୍ଦ୍ର ସରକାର ସମନ୍ୱୟ ରଖି କାମ କରୁଛନ୍ତି । ମୁଖ୍ୟମନ୍ତ୍ରୀ @ ଶିବରାଜ ସିଂହ ଚୌହାନଙ୍କ ସହ କଥାବାର୍ତ୍ତା ହେବା ସହ ସ୍ଥିତି ସମୀକ୍ଷା କରିଛି । ସମସ୍ତଙ୍କ ସୁରକ୍ଷା ଓ ମଙ୍ଗଳ କାମନା କରୁଛି ।”
ଗଣେଶ ଚତୁର୍ଥୀ ଅବସରରେ ପ୍ରଧାନମନ୍ତ୍ରୀଙ୍କ ଶୁଭେଚ୍ଛା ଜ୍ଞାପନ

ଗଣେଶ ଚତୁର୍ଥୀ ଅବସରରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଲୋକଙ୍କୁ ଶୁଭେଚ୍ଛା ଜଣାଇଛନ୍ତି । ପ୍ରଧାନମନ୍ତ୍ରୀ ଏକ ଟ୍ୱିଟରେ କହିଛନ୍ତି; “ଆପଣମାନଙ୍କୁ ଗଣେଶ ଚତୁର୍ଥୀର ମଙ୍ଗଳକାମନା । ଏହି ପବିତ୍ର ଅବସର ସମସ୍ତଙ୍କ ଜୀବନରେ ସୁଖ, ଶାନ୍ତି, ସୌଭାଗ୍ୟ ଓ ଆରୋଗ୍ୟ ଆଣି ଦେଉ । ଗଣପତି ବାପ୍ପା ମୋରୟା ।”
ବୃହତ ବନ୍ଦର ପ୍ରାଧୀକରଣ ବିଧେୟକ 2016ରେ ପରିବର୍ତ୍ତନକୁ କ୍ୟାବିନେଟ ଅନୁମୋଦନ

ସଂସଦରେ ଦୀର୍ଘଦିନ ଧରି ପଡ଼ିରହିଥିବା ବୃହତ ବନ୍ଦର ପ୍ରାଧିକରଣ ବିଧେୟକ 2016ରେ ସରକାରୀ ସମ୍ବଳକୁ ସାମିଲ କରିବା ଲାଗି ଆବଶ୍ୟକ ପରିବର୍ତ୍ତନକୁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ବୈଠକରେ ଅନୁମୋଦନ କରାଯାଇଛି । ସଂଶୋଧନ ସମ୍ପର୍କିତ ସଂସଦୀୟ ସ୍ଥାୟୀ ସମିତିର ସୁପାରିସକ୍ରମେ ଏହି ସଂଶୋଧନ କରାଯାଇଛି । ନିମ୍ନଲିଖିତ ପରିବର୍ତ୍ତନକୁ ଏଥିରେ ସାମିଲ କରାଯାଇଛି: ବନ୍ଦରରେ କାର୍ଯ୍ୟରତ କର୍ମଚାରୀମାନଙ୍କ ମଧ୍ୟରୁ ବନ୍ଦର ପ୍ରାଧିକରଣ ବୋର୍ଡରେ ନିଯୁକ୍ତ ହୋଇଥିବା ଶ୍ରମିକ ପ୍ରତିନିଧିଙ୍କ ସଂଖ୍ୟା ଜଣେରୁ ଦୁଇ ଜଣଙ୍କୁ ବଢ଼ାଇ ଦିଆଯାଇଛି । କର୍ମଚାରୀଙ୍କ ସ୍ୱାର୍ଥର ପ୍ରତିନିଧିତ୍ୱ କରିବା ଲାଗି ନିଯୁକ୍ତ ହେଉଥିବା ସଦସ୍ୟ 3 ବର୍ଷର ଏକ କାର୍ଯ୍ୟକାଳ ନିମନ୍ତେ ପଦବୀରେ ରହିବେ ଏବଂ ଲଗାତାର ଦୁଇ ଥରରୁ ଅଧିକ ଅବଧି ପର୍ଯ୍ୟନ୍ତ ରହିପାରିବେ ନାହିଁ । ବୋର୍ଡରେ ତାଙ୍କର ସଦସ୍ୟତା ସେମାନଙ୍କ ସେବାନିବୃତ ହେବା ସହିତ ଶେଷ ହୋଇଯିବ । ବନ୍ଦର ପ୍ରାଧିକରଣ ବୋର୍ଡରେ ସ୍ୱାଧୀନ ସଦସ୍ୟଙ୍କ ସଂଖ୍ୟା ସର୍ବନିମ୍ନ ଦୁଇ ଜଣ ଏବଂ ସର୍ବାଧିକ 4 ଜଣ ହେବ । ବୃହତ ବନ୍ଦର ନ୍ୟାସ ଅଧିନିୟମ 1963 ଅନ୍ତର୍ଗତ ପ୍ରତ୍ୟେକ ବ୍ୟକ୍ତି, ଯେକି ନ୍ୟାସ ବୋର୍ଡ ଠାରୁ ଏପରି କୌଣସି ତାରିଖ ପୂର୍ବରୁ ଅବସର ନେବାର ଲାଭ ହାସଲ କରୁଥିବେ, ସେ ବୋର୍ଡରୁ ସେପରି ଲାଭ ପାଇଚାଲିଥିବେ । ପ୍ରତ୍ୟେକ ବୃହତ ବନ୍ଦର ବୋର୍ଡ କୌଣସି ବିକାଶ ଅଥବା ବନ୍ଦର ସୀମା ଅନ୍ତର୍ଗତ ଏବଂ ସେ ସମ୍ପର୍କିତ ଜମିରେ ନିର୍ମାଣ କରାଯାଇଥିବା ଭିତ୍ତିଭୂମି ଏବଂ ପ୍ରତିଷ୍ଠା କରାଯିବାକୁ ଥିବା ଭିତ୍ତିଭୂମି ସମ୍ପର୍କରେ ସ୍ୱତନ୍ତ୍ର ମାଷ୍ଟର ପ୍ଲାନ ପ୍ରସ୍ତୁତ କରିବା ଲାଗି ହକଦାର । ଏଥିସହିତ ମାଷ୍ଟର ପ୍ଲାନରେ କୌଣସି ସ୍ଥାନୀୟ କିମ୍ବା ରାଜ୍ୟ ସରକାରଙ୍କ କୌଣସି ପ୍ରାଧିକରଣ, ଯାହାବି ହୋଇଥାଉ, ସେଥିରେ ନିୟମ ଲାଗୁ ହେବ ନାହିଁ । ପିପିପି ପ୍ରକଳ୍ପ ଲାଗି ଅଧିନିୟମ ଲାଗୁ ହୋବରେ ରିହାତି ପ୍ରାପ୍ତକାରୀ ବଜାରର ସର୍ତ୍ତ ଉପରେ ଶୁଳ୍କ ନିର୍ଦ୍ଧାରଣ କରିବା ଲାଗି ସ୍ୱାଧୀନ ହେବ । ଏହି ଅଧିନିୟମର ବ୍ୟବସ୍ଥା ଅନ୍ତର୍ଗତ ବୋର୍ଡ ଦ୍ୱାରା କିମ୍ବା ବୋର୍ଡ ପକ୍ଷରୁ ପ୍ରାପ୍ତ ସମସ୍ତ ଅର୍ଥ ବନ୍ଦରର ସେହି ସାଧାରଣ ଏକାଉଣ୍ଟ ଏବଂ ଏକାଉଣ୍ଟଗୁଡ଼ିକରେ ଜମା କରାଯିବ ଯାହା ବୋର୍ଡ ଦ୍ୱାରା ଅର୍ଥମନ୍ତ୍ରଣାଳୟ, ଭାରତ ସରକାରଙ୍କ ଦିଗଦର୍ଶନ ଅନୁଯାୟୀ ସମୟ ବ୍ୟବଧାନରେ କୌଣସି ରାଷ୍ଟ୍ରାୟତ ବ୍ୟାଙ୍କରେ ଖୋଲାଯାଇଛି । କ୍ଷମତାପ୍ରାପ୍ତ ବୋର୍ଡର ପଦବୀଧାରୀ ଅଧିକାରୀ ଏବଂ ସଦସ୍ୟମାନଙ୍କ ନିଯୁକ୍ତି ଚୟନ ସମିତିର ସୁପାରିସ ଉପରେ କେନ୍ଦ୍ର ସରକାରଙ୍କ ଦ୍ୱାରା କରାଯାଇଥାଏ । କ୍ଷମତାପ୍ରାପ୍ତ ବୋର୍ଡର ପଦବୀଧାରୀ ଅଧିକାରୀ କିମ୍ବା କୌଣସି ସଦସ୍ୟଙ୍କୁ ନିର୍ଦ୍ଧାରିତ ପ୍ରକ୍ରିୟାରେ ଗାଦିଚ୍ୟୁତ କରିବାର ଅଧିକାର କେନ୍ଦ୍ର ସରକାରଙ୍କ ନିକଟରେ ରହିଛି । ନିରସ୍ତ୍ର ଏବଂ ସଞ୍ଚୟ ଅନ୍ତର୍ଗତ ଏକ ସେଭିଙ୍ଗ ଫଣ୍ଡ ରଖାଯିବ ଯାହାଦ୍ୱାରା ବମ୍ବେ ବନ୍ଦର ନ୍ୟାସ ଅଧିନିୟମ, 1879 ଏବଂ କୋଲକାତା ବନ୍ଦର ନ୍ୟାସ ଅଧିନିୟମ, 1890 ଅନ୍ତର୍ଗତ ସମ୍ପତ୍ତିର ମ୍ୟୁନିସିପାଲ ଆକଳନ ସମ୍ପର୍କରେ ମୁମ୍ବାଇ ଏବଂ କୋଲକାତା ବନ୍ଦର ଦ୍ୱାରା ପ୍ରାପ୍ତ କରାଯାଉଥିବା ବର୍ତ୍ତମାନର ଲାଭ ଜାରି ରହିବ ।
ଭାରତରେ ଦୀର୍ଘ ଅବଧି ଭିସାରେ ରହୁଥିବା ଲୋକଙ୍କ ପାଇଁ ଅଧିକ ସୁବିଧାକୁ କେବିନେଟ ମଞ୍ଜୁରି

ପ୍ରଧାନମନ୍ତ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କେବିନେଟ ବୈଠକରେ ଆଫଗାନିସ୍ତାନ, ବାଂଲାଦେଶ ଓ ପାକିସ୍ତାନରୁ ଆସି ଭାରତରେ ଦୀର୍ଘ ଅବଧି ଭିସାରେ ରହୁଥିବା ସଂଖ୍ୟାଲଘୁ ସମୁଦାୟ ଯଥା ହିନ୍ଦୁ, ଶିଖ୍, ବୌଦ୍ଧ, ଜୈନ, ପାର୍ସି ଓ ଇସାଇ ଲୋକଙ୍କ ପାଇଁ ଅଧିକ ସୁବିଧା ବୃଦ୍ଧିକୁ ମଞ୍ଜୁରି ଦିଆଯାଇଛି ।ଭାରତରେ ଦୀର୍ଘ ବର୍ଷ ଧରି ରହୁଥିବା ଏହି ବିଦେଶୀ ନାଗରିକମାନେ ସମ୍ମୁଖୀନ ହେଉଥିବା ସମସ୍ୟାକୁ ସମାଧାନ କରିବା ଉଦ୍ଦେଶ୍ୟରେ ସରକାର ଏହି ପଦକ୍ଷେପ ନେଇଛନ୍ତି । ଯେଉଁଥିରେ ସେମାନଙ୍କୁ ମିଳିବାକୁ ଥିବା ପ୍ରମୁଖ ସୁବିଧାଗୁଡ଼ିକ ହେଲା… . ବ୍ୟାଙ୍କ ଏକାଉଂଟ ଖୋଲିବା . ନିଜ ରହିବା ଓ ସ୍ୱରୋଜଗାର ପାଇଁ ଉପଯୁକ୍ତ ଆବାସ ନିମନ୍ତେ ସମ୍ପତ୍ତି କ୍ରୟର ଅନୁମତି . ସ୍ୱରୋଜଗାର ପାଇଁ ଅନୁମତି . ଡ୍ରାଇଭିଂ ଲାଇସେନ୍ସ, PAN ନମ୍ବର ଓ ଆଧାର ନମ୍ବର ଜାରି କରିବା . ଯେଉଁ ରାଜ୍ୟ ଅବା କେନ୍ଦ୍ର ଶାସିତ ଅଞ୍ଚଳରେ ସେମାନେ ରହୁଛନ୍ତି, ସେଠାରେ ସେମାନଙ୍କୁ ଅବାଧ ବିଚରଣ ପାଇଁ ଅନୁମତି . ଗୋଟିଏ ରାଜ୍ୟରୁ ଅନ୍ୟ ରାଜ୍ୟରେ ଏଲଟିଭି ଦସ୍ତାବିଜର ସ୍ଥାନାନ୍ତର ସୁବିଧା . ନିର୍ଦ୍ଧାରିତ ସମୟରେ କମ୍ ଅବଧିର ଭିସା/ଏଲଟିଭିର ସମ୍ପ୍ରସାରଣ ନହେଲେ ଜୋରିମାନା ବା ଦଣ୍ଡରୁ ଛାଡ଼ . ବିନା ଅନୁମତିରେ ଆସି ଯେଉଁ ସ୍ଥାନରେ ବାସ କରୁଥିବେ, ସେହି ସ୍ଥାନରୁ ହିଁ ଏଲଟିଭି ପାଇଁ ଆବେଦନ କରିବାର ଅନୁମତି ଏଭଳି ଲୋକଙ୍କୁ ନାଗରିକତା ସୁବିଧା ପ୍ରଦାନ କରିବା ପାଇଁ ନାଗରିକତା ନିୟମ-2009ରେ ସଂଶୋଧନ ଦ୍ୱାରା ନିମ୍ନଲିଖିତ ପ୍ରାବଧାନର ସହୟତା ମିଳିବ… . ଆବେଦନକାରୀଙ୍କୁ ନିଷ୍ଠାର ସତ୍ୟପାଠ କରାଇବା ପାଇଁ ଉପଖଣ୍ଡ ମାଜିଷ୍ଟ୍ରେଟ୍(ସବ୍ ଡିଭିଜନାଲ ମାଜିଷ୍ଟ୍ରେଟ୍) ପଦବୀରୁ ତଳେ ନଥିବା ଅଫିସରଙ୍କୁ ପ୍ରାଧିକୃତ କରିବା ପାଇଁ ଜିଲ୍ଲାପାଳ/ ଜିଲ୍ଲା ମାଜିଷ୍ଟ୍ରେଟ୍ ଙ୍କୁ କ୍ଷମତା ପ୍ରଦାନ କରାଯିବ । . ଭାରତର ନାଗରିକ ଭାବେ ପଞ୍ଜିକରଣ ପାଇଁ 7ଟି ରାଜ୍ୟର 16ଟି ଜିଲ୍ଲାର ଜିଲ୍ଲାପାଳଙ୍କୁ 2ବର୍ଷର ଅବଧି ପାଇଁ କ୍ଷମତା ପ୍ରଦାନ କରାଯିବ, ଯାହାକି ନିମ୍ନରେ ଉଲ୍ଲେଖ ରହିଛି । କ୍ରମିକ ନମ୍ବର ରାଜ୍ୟର ନାମ ଜିଲ୍ଲା 1 ଛତିଶଗଡ ରାୟପୁର 2 ଗୁଜରାଟ ଅହମ୍ମଦାବାଦ, ଗାନ୍ଧିନଗର ଓ କଚ୍ଛ 3 ମଧ୍ୟପ୍ରଦେଶ ଭୋପାଳ ଓ ଇନ୍ଦୋର 4 ମହାରାଷ୍ଟ୍ର ନାଗପୁର,ମୁମ୍ବାଇ, ପୁଣେ ଓ ଥାଣେ 5 ଦିଲ୍ଲୀ ପଶ୍ଚିମ ଦିଲ୍ଲୀ ଓ ଦକ୍ଷିଣ ଦିଲ୍ଲୀ 6 ରାଜସ୍ଥାନ ଯୋଧପୁର, ଜୈସାଲମେର ଓ ଜୟପୁର 7 ଉତ୍ତରପ୍ରଦେଶ ଉତ୍ତରପ୍ରଦେଶ ଭାରତର ନାଗରିକତା ପାଇଁ ପଞ୍ଜିକରଣ ଶୁଳ୍କର ବର୍ତ୍ତମାନ ସୀମା 3 ହଜାରରୁ 15 ହଜାର ଟଙ୍କାର ସୀମାକୁ 100 ଟଙ୍କାକୁ ହ୍ରାସ କରାଯିବ । ସରକାର ଏସବୁ ଦେଶର ସଂଖ୍ୟାଲଘୁ ସମୁଦାୟର ଲୋକଙ୍କ ଭାରତରେ ରହିବାରେ ସହାୟତା କରିବା ପାଇଁ ଗତ ଦୁଇ ବର୍ଷ ମଧ୍ୟରେ ଅନେକ ପଦକ୍ଷେପ ନେଇଛନ୍ତି । ଅବଶ୍ୟ ଆଫଗାନିସ୍ତାନ, ବାଂଲାଦେଶ ଓ ପାକିସ୍ତାନର ସଂଖ୍ୟାଲଘୁ ସମୁଦାୟର ଲୋକମାନେ – ହିନ୍ଦୁ, ଶିଖ୍, ବୌଦ୍ଧ, ଜୈନ, ପାର୍ସି ଓ ଇସାଇଙ୍କୁ ଦୀର୍ଘ ଅବଧିର ଭିସାରେ ଭାରତରେ କ୍ରମାଗତ ରହିବା ବେଳେ ଜୀବନ ଜୀଇଁବାରେ ଅନେକ କ୍ଷେତ୍ରରେ ସମସ୍ୟା ଭୋଗୁଛନ୍ତି । ଏହି କ୍ୟାବିନେଟ ମଞ୍ଜୁରି ସେମାନେ ଭୋଗୁଥିବା ସମସ୍ୟାକୁ ହ୍ରାସ କରିବାରେ ସହାୟକ ହେବ ।